Poradenstvo ohľadom kombinácie liekov LEKOKLAR, Coldrex a kávy pri teplote
Môžem si dať ráno po raňajkách LEKOKLAR a na to kávu (nesca s mliekom)? Keďže mám stále teploty (do38), môžem ho kombinovať napr. S coldrex hotrem či inými liekmi na zníženie teploty? Je vhodné niečo zjesť večer bezprostredne pred podaním tohto ATB?
Ďakujem za odpoveď
Dobrý deň,
ďakujeme za Vašu otázku.
Medzi liekom Lekoklar a kofeínom bola pozorovaná interakcia, ktorá môže iesť ku zvýšenému účinku Lekoklaru, vrátane jeho vedľajších účinkov. Jedná sa však o riziko interakcie v prípade podávania vysokých dávok kofeínu. Kombináciou lieku s kávou sa klinicky významný vplyv na účinok antibiotík nepredpokladá.
Taktiež nebolo pozorované ovplyvnenie účinku lieku Lekoklar pri súčasnej konzumácii mlieka a mliečnych výrobkov.
Antibiotiká Lekoklar môžu viesť k zvýšeniu učinku Paralenu/Coldrexu a tým aj k riziku nežiaducich účinkov alebo toxicity. Pri tejto kombinácii sa odporúča postupovať s opatrnosťou.
Taktiež pri súbežnom užívaní liekov Lekoklar a ibuprofénu, či kyseliny acetylsalicylovej (Acylpyrin) môže nastať zvýšený účinok lieku s obsahom ibuprofénu/kyseliny acetylsalicylovej čím sa zároveň zvyšuje aj riziko nežiadúcich účinkov a toxicity.
Príležitostné užitie voľnopredajných liekov od horúčky je možné. Ak bude horúčka pretrvávať, alebo sa vyskytnú v súvislosti s liečbou akékoľvek ťažkosti, obráťte sa na ošetrujúceho lekára.
Klaritromycín sa môže podávať bez ohľadu na príjem potravy.
Prajem skoré uzdravenie.
S pozdravom
PharmDr. Veronika Kiabová